text: Thomas McDougall
  Thomas McDougall | ||
  militêr | ||
  persoanlike bysûnderheden | ||
  namme folút | Thomas Mower McDougall | |
  nasjonaliteit | Amerikaansk | |
  berne | 21 maaie 1845 | |
  berteplak | Prairie du Chien (Wiskonsin) | |
  stoarn | 3 july 1909 | |
  stjerplak | Brandon (Fermont) | |
  etnisiteit | Skotsk | |
  wurkpaad | ||
  tsjinsttiid | 1863 – 1904 | |
  yn tsjinst fan | Feriene Steaten | |
  legerûnderdiel | lânmacht ● Amerikaanske Leger | |
  heechste rang | majoar | |
  konflikt(en) | Amerikaanske Boargeroarloch Grutte Sû-Oarloch fan 1876 | |
  treffen(s) | Slach by Vicksburg Slach oan de Little Bighorn |
  Thomas McDougall (folút: Thomas Mower McDougall; Prairie du Chien (Wiskonsin), 21 maaie 1845 – Brandon (Fermont), 3 july 1909) wie in Amerikaansk militêr fan etnysk Skotsk komôf, dy't in beskate bekendheid krige troch syn rol yn 'e ferneamde Slach oan 'e Little Bighorn, yn 1876, wêrby't in koälysje fan Yndiaanske folken de Amerikaanske kavalery in ferpletterjende nederlaach tabrocht.
  Ynhâld
  Libben en karriêre[bewurkje seksje | boarne bewurkje]
  Jonkheid en komôf[bewurkje seksje | boarne bewurkje]
  McDougall waard yn 1845 berne yn Prairie du Chien, yn 'e Amerikaanske steat Wiskonsin. Hy wie de soan fan Charles McDougall, dy't ek as ofsier yn it Amerikaanske Leger tsjinne. Hy hie in suster dy't mei generaal-majoar Edwin Burr Babbitt troud wie.
  Amerikaanske Boargeroarloch[bewurkje seksje | boarne bewurkje]
  Under de Amerikaanske Boargeroarloch (1861-1865) joech McDougall him yn 1863 as in twadde luitenant by it Noardlike Leger. Hy tsjinne û.m. yn 'e Slach by Vicksburg (1863), wêrby't de Noardliken de Súdlike Konfederearre Steaten fan Amearika by de rivier de Mississippy lâns midstwa spjalten.
  Grutte Sû-Oarloch[bewurkje seksje | boarne bewurkje]
  Nei ôfrin fan 'e Boargeroarloch naam McDougall in ofsiersposysje mei de rang fan kaptein oan yn it Amerikaanske 14e Ynfanteryregimint. Letter waard er oerpleatst nei it Amerikaanske 7e Kavaleryregimint, dêr't er it befel krige oer B Kompanjy, mei luitenant Benjamin Hodgson as syn ûnderbefelhawwer. Yn dy hoedanichheid focht er ûnder de Grutte Sû-Oarloch fan 1876 mei tsjin 'e Lakota, de Noardlike Sjajinnen en de Noardlike Arapaho.
  Op 25 en 26 juny 1876 naam McDougall diel oan 'e ferneamde Slach oan de Little Bighorn, wêrby't B Kompanjy yn reserve holden waard en McDougall fan 'e fjildkommandant fan it regimint, luitenant-kolonel George Armstrong Custer, de opdracht krige om 'e bagaazjetrein te beskermjen. Dêrmei fierde hy feitlik it kommando oer ien fan 'e fjouwer detasjeminten dêr't Custer it 7e Kavaleryregimint yn opdielde. Nei't it detasjemint fan majoar Marcus Reno troch de Yndianen weromdreaun wie en op in klif boppe de rivier de Little Bighorn belegere waard, foegen kaptein Frederick Benteen en McDougall har mei harren detasjeminten by him. Hoewol't se yn 'e fierte gewearfjoer hearden, hie net ien fan harren yn 'e rekken dat Custer sels mei fiif kompanjyen 6 km noardliker troch de Yndianen ynsletten en útrûge waard. Reno, Benteen en McDougall stiene yn harren posysje oardel dei lang bleat oan oanfallen troch de Yndianen, mar wisten stân te hâlden oant se tsjin 'e moarn fan 27 juny ûntset waarden troch de farske troepen fan brigadegeneraal Alfred Terry en kolonel John Gibbon.
  Lettere libben[bewurkje seksje | boarne bewurkje]
  Nei de Slach oan de Little Bighorn bleau McDougall yn it Amerikaanske Leger oant er yn 1904 mei de rang fan majoar mei pinsjoen gie. Hy wie troud mei in frou dy't fan Alice hiet en yn 1920 kaam te ferstjerren. Sels stoar McDougall op 3 july 1909 yn Brandon, yn 'e steat Fermont. Sawol hy as syn frou lizze begroeven op it Nasjonaal Begraafplak Arlington, by de Amerikaanske haadstêd Washington, D.C.
  Boarnen, noaten en/as referinsjes: |
  Foar boarnen en oare literatuer, sjoch ûnder: References, op dizze side. |